**Megemlékezés vizeki Tallián Béláról**

Tallián Béla 170 évvel ezelőtt 1851. július 8-án született Szabás községben, a szabási Tallián birtokon.

Édesapja Tallián Andor római katolikus, édesanyja Schulpe Vilma református hitű volt. A szomszédos Kutas községben keresztelte meg Karády János plébános, és az általa tett beírás a kereszteltek lajstromába igazolja a szabási születését, és a szülők szabási lakóhelyét.

Az innét nem messze állott Tallián kúriát a második világháború idején bekövetkezett pusztítás miatt le kellett bontani, megsemmisült a családi irattár is. Megmaradt ez a kúriával azonos korú épület, mely sokáig katolikus iskola volt, ma a falu óvodája.

A Tallián család még 1610 előtt jelent meg Somogy megyében. A vizeki előnév Vas megyei származásra utal. A leszármazottak között a jogi, vagy a katonai végzettek szereztek maguknak hírnevet és hivatalt, de azt sem szabad elfelejteni, hogy a fiatalok igyekeztek jól házasodni. Tallián Béla nagyszülei Bolháson éltek, a legidősebb fiú Tallián János (1803-1898), aki a hét fős királyi táblabíróság tagja volt, szerezte meg a Szabás egy részét és itt építtetett fel egy kúriát, azt, ami elpusztult a II. világháborúban. A szabási birtok a fénykorában csaknem 1400 hold területű volt.

Tallián János testvére, Andor (1817-1873), később Tallián Béla apja, 18 éves korában lett katona, 1843-ban már főhadnagy, 1848-ban pedig százados. 1849 májusában csatlakozott Noszlopy Gáspárhoz, a somogyi népfelkelők közé.

A világosi fegyverletétel előtt az egyik huszárezred századparancsnoka volt. Aradon előbb 3 év várfogságra ítélték, majd a fellebbezés után 1850 februárjában kegyelmet kapott. Ez a katonai pályafutás végét is jelentette. Ezután vette el feleségül a törökkanizsai úrleányt, Schulpe Vilmát (1825-1899). Öt fiú született a családba, az első a Béla volt, aztán Jenő, Vilmos, Emil és Andor. Béla születése után még 3 évet éltek Szabáson, mivel édesanyjuk több, mint 2100 hold földet örökölt Törökkanizsa környékén 1854-ben, odaköltöztek.

A középiskolát (1862-1865) között Budapesten és Szegeden és végezte), magyar, német, latin nyelveken kívül franciául is tanult. Ezután 1 éves önkéntes sorkatonai szolgálat következett. Sikeres tiszti vizsgája után 1871. januárjától már hadnagyként szolgált.

A pozsonyi jogi akadémián szerezte meg az államtudományi végzettséget 1873-ban. Az év második felében miután az édesapja elhunyt, hazaköltözött az apja által építtetett törökkanizsai kastélyba, és irányította a torontáli birtokot, amelyből aztán 2000 holdat örökölt. A birtokon öntözéses gazdálkodást végeztek artézi kutak vízére alapozva, halastavat alakítottak ki, a termények szállítására kisvasutat építettek. Házasságot Baich Máriával, kötött, 4 gyermekük született.

Hamarosan bekerült a közigazgatásba, előbb a billédi járás főszolgabírója lett, majd Törökkanizsára helyeztette át magát. Itt 1879-ig dolgozott. Ez idő alatt kivette a részét az 1876-1877. évi szegedi árvízmentés munkálataiból, mint a Védelmi Bizottság tagja. Az itteni önfeláldozó, fáradtságot nem kímélő tevékenysége jutalmául aranykoronás érdemkereszt kitüntetést kapott

A következő év szeptemberében Torontál vármegye alispánjává választották, majd a vármegyei közgyűlés 1883-ban újraválasztotta. Ebben az időszakában igen kiterjedt tevékenységet folytatott.

A Tiszti- és Jegyzői Nyugdíj Egyesület, valamint a Torontál vármegyei Színészpártoló Egyesület alapító elnöke lett. Megszervezte a községi takarékpénztárak hálózatát, irányításával kidolgozták a vármegye belvízveszély elhárítási tervét. Népszerű ember lett Torontál vármegyében.

Közigazgatási tevékenysége és a somogyi családi kapcsolatai miatt is kapta a magyar kormánytól a Somogy megyei főispáni kinevezést. Az 1886. október 18-i beiktatására eljöttek a Torontáli követői és méltatták az ottani munkáját. Hamarosan a Balaton környéki megyék, valamint Tolnára kiterjedően is Balatonszabályozási kormánybiztos lett, két évvel később a Dráva szabályozására is megbízást kapott.

A Déli Vasút 1861-as átadása után nagy igény volt a somogyi vasútvonalak kiépítésére. Tallián Béla következetes képviselője és támogatója volt a barcsi (1890) és a fonyódi (1891) vasútvonalak megvalósításának.

Kezdeményezte a Somogyvármegyei Közművelődési Egyesület megalakítását, annak elnöke is lett.

Tallián Béla támogatásával és megyei adományokkal is hozták létre Kaposváron a siketnémákat oktató magániskolát.

Sikerei ellenére rá is érvényes a mondás, hogy senki sem lehet próféta a saját hazájában! De azt mindenki elismerte, hogy a közigazgatásban Somogyban példás rend volt.

1892. októberében felmentették a somogyi főispánsági teendőktől, egyidejűleg Csongrád és Békés megye főispánjává nevezték ki. Két évig volt csongrádi főispán, Békésben azonban 1896-ig maradt. Mivel szolgálati ideje alapján jogosult volt a nyugállományba vonulásra, az év végén benyújtotta a lemondását.

Ennek oka az is volt, hogy politikus akart lenni, meg is választották országgyűlési képviselőnek a Törökkanizsai választási körzetben. Majd a képviselőház második alelnökévé is megválasztották, 1899-től-1903. novemberéig volt ebben a tisztségben.

Ekkor, 1903. november 3-án földművelésügyi miniszterré nevezték ki a Tisza István kormány tagjaként. Miniszteri programja szerint a cél nem lehet más, mint a magyar föld jövedelmezőségének tartós fokozása, az ősi tűzhely megvédése, a közép és kisbirtokos osztály konzerválása.

A Tisza István első kormánya 1905. június 18-án mondott le, de az életrajzírók a rövid idő ellenére fontosnak tartják megjegyezni, hogy minisztersége alatt a földművelésügy összes ágazatára kiterjedő, rendszeres és beható tevékenységet fejtett ki. A Rába szabályozásáról szóló törvényt külön kiemelik.

Az 1905. évi választáson ismét Törökkanizsa képviselője lett, és megszakítás nélkül 1918-ig őket képviselte.

Munkásságáért I. Ferencz József több kitüntetést és bárói címet adományozott neki, 1915-től a főrendi háznak is a tagja lett.

Az első világháborúban Belgrád elfoglalása után Belgrád polgári kormányzójává nevezték ki. Feladata a közigazgatási intézkedések megtételére szólt és a közrend és közbiztonság fenntartása volt a cél.

Az életrajzírók nem említenek különleges eseteket, az idegen földön elkövetett visszaéléseket a tevékenysége köréből, de a szerbek elől menekülnie kellett 1918 végén. Birtokára soha többet nem térhetett vissza, a szerbek azt is elfoglalták és vége lett a csaknem 70 év alatt kialakított mintagazdaságnak. Tallián Béla Budapestre költözött. Az 1919-es Tanácsköztársaság alatt őt is letartóztatták, a fogdában meg kellett ismernie a proletárdiktatúra fizikai terrorját is.

A Tanácsköztársaság bukása után Szegedre költözött, tüdőgyulladás következtében halt meg éppen 100 éve, 1921. november 23-án. A Rónay család Kiszombori sírkertjében temették el, de még holtában sem nyugodhatott békén, a sírokat ott is feldúlták.

Az idei év augusztus 21-én avatták fel a felújított Rónay sírkertet, Tallián Béla koporsójának helyreállítása is megtörtént.

Így az utókor méltó körülmények között róhatja le a kegyeletét Szabás nagy szülöttje előtt.

Tallián Bélát az 1911. december 17-i Közgyűlés választotta az Országos Erdészeti Egyesület elnökévé. Az Országos Halászati Egyesület elnökévé is megválasztották 1912-ben és annak is igen aktív elnöke volt haláláig.

Az Erdészet Egyesületi tevékenységét Bund Károly szerkesztő így foglalta össze az Erdészeti Lapokban.

„Hosszú közéleti pályájára tántoríthatatlanul lelkes magyar hazafiságot, nagy és sokoldalú képzettségen alapuló tudást, eréllyel párosuló munkakedvet, de egyúttal érzékeny lelkiismeretességet és felelősségérzetet is hozott magával, oly tulajdonságokat, amelyek az ő javakorában is messze fölülemelték kortársai fölé…”

„A régi Magyarország jellegzetes alakja volt: kérlelhetetlenül szigorú és pontos a közszolgálat terén, kitűnő gazda a maga portáján, de igazságos és méltányos embertársai iránt, nemes ember a szó legjobb értelmében, külső megjelenésében és belső világában.”

„Rokonszenves, mindenki szívét, szeretetét, megnyerő egyéniségét egy évtizeden át volt szerencsés az Országos Erdészeti Egyesület elnöki székében tisztelhetni. Bölcs körültekintéssel vezette az Egyesület ügyeit a közelmúlt viharos éveiben; az erdőt, a természetet, mint vérbeli vadász melegen szerette, de nemzeti és közgazdasági jelentőségének is teljes tudatában volt. „

Az Egyesület Választmányi jegyzőkönyveit szemlélve kiemelhető, hogy az első világháborúban részt vevő, az ott megsérült erdészek, a rokkant kollégák és a családfenntartó nélkül maradt feleségek és az árvák segélyezését azonnal megkezdte, és azt folyamatosan igyekezett biztosítani.

Bár a háború, a kommunisták, a szerbek, aztán a Trianon az ő személyes sorsát is keserűvé tették, de az Egyesület elnökségéről haláláig nem mondott le.

Az előzőekben ismertetett társadalmi és egyesületi tevékenysége miatt tisztelettel emlékezünk rá itt Szabáson a somogyi erdészek nevében, de a távollévő magyar erdészek nevében is.

Nagyatád, 2021. november 13.

összeállította: Horváth József okl. erdőmérnök, OEE Kaposvári Helyi Csoport